Schalke smadret Wolfsburg
Det går mot en saftig gullspurt i 1. Bundesliga. Dortmund topper etter 22 runder med sine 49 poeng, tre mer enn overraskelseslaget Borussia Mönchengladbach. Bayern München følger poenget bak, mens Schalke er oppe i 44. Den spanske veteranen Raul kan fortsatt. Etter ti minutter ordnet han ledelse. Klaas-Jan Huntelaar er nærmest for målgarantist å regne. Han økte til 2-0 etter et kvarters spill. Joël Matip la på til 3-0 tidlig i 2. omgang, før Huntelaar med sitt annet mål for kvelden sørget for Schalkes fjerde scoring. Nederlenderen rakk også å misbrukte et straffespark foran drøyt 60.000 tilskuere. Huntelaar er mestscorende i 1. Bundesliga sammen med Bayern Münchens Mario Gómez. Begge står med 18 mål. Seieren var kjærkommen for Schalke. Gelsenkirchen-laget er havnet på etterskudd i gullduellen etter tre kamper uten seier. En strek i regningen var keeper Lars Unnerstalls skade. Han gikk ut med kragebeinsskade. Trener Huub Stevens stilte spørsmålet om noen av hans spillere ikke egnet seg for den kongeblå drakten etter 0-3-smellen mot Mönchengladbach. Han fikk den responsen han ønsket seg da Wolfsburg ble gjort til statister.
Schalke gir ikke opp gulldrømmen. Med søndagens 4-0-seier mot Wolfsburg skiller bare fem poeng opp til ledende Dortmund.